Непасрэдна на малочнатаварных фермах сельскагаспадарчых прадпрыемстваў нашага раёна працуюць больш за семсот чалавек рабочых і спецыялістаў. Напэўна, не памылюся, калі скажу, што пераважную большасць з іх складаюць прадстаўніцы лепшай паловы чалавецтва. Сярод іх — аператар машыннага даення МТФ “Бярозавіца” ДП “ЖодзінаАграПлемЭліта” Галіна Валянцінаўна Сабалеўская. У мінулым годзе Галіна Валянцінаўна надаіла ў сваёй групе, у сярэднім, 9981 кілаграм малака ад каровы, пераважна гатункам “Экстра”. Гэта — не толькі яе ўласны рэкорд, але і найлепшы вынік у гаспадарцы. Калектыў МТФ “Бярозавіца” адносна невялікі — крыху больш за дваццаць чалавек. І большасць — жанчыны. У мінулым годзе тут мелі па 9520 кілаграмаў малака ад каровы, што сведчыць аб стараннасці літаральна кожнай працаўніцы.